ET Euroopa Liidu Teataja C 43/79

Euroopa Majandus- ja Sotsiaalkomitee arvamus teemal „Ettepanek: Euroopa Parlamendi ja nõukogu määrus, millega muudetakse nõukogu määrust (EMÜ) nr 3821/85 autovedudel kasutatavate sõidumeerikute kohta ning Euroopa Parlamendi ja nõukogu määrust (EÜ) nr 561/2006”

KOM(2011) 451 lõplik – 2011/0196 (COD)

2012/C 43/18

Rapportöör: Jan SIMONS

1. septembril 2011 otsustas nõukogu ja 29. septembril 2011 otsustas Euroopa Parlament vastavalt Euroopa Liidu toimimise lepingu artiklitele 91 ja 304 konsulteerida Euroopa Majandus- ja Sotsiaalkomiteega järgmises küsimuses:

„Ettepanek: Euroopa Parlamendi ja nõukogu määrus, millega muudetakse nõukogu määrust (EMÜ) nr 3821/85 autovedudel kasutatavate sõidumeerikute kohta ning Euroopa Parlamendi ja nõukogu määrust (EÜ) nr 561/2006”

KOM(2011) 451 lõplik – 2011/0196 (COD).

Asjaomase töö ettevalmistamise eest vastutav transpordi, energeetika, infrastruktuuri ja infoühiskonna sektsioon võttis arvamuse vastu 23. novembril 2011.

Euroopa Majandus- ja Sotsiaalkomitee võttis täiskogu 476. istungjärgul 7. ja 8. detsembril 2011 (7. detsembri istungil) vastu järgmise arvamuse. Poolt hääletas 136, vastu hääletas 1, erapooletuks jäi 4 liiget.

1. Järeldused ja soovitused

1.1 Komitee tervitab üldiselt nõukogu määruse ettepanekut, millega muudetakse nõukogu määrust nr 3821/85 autovedudel kasutatavate sõidumeerikute kohta ning Euroopa Parlamendi ja nõukogu määrust (EÜ) nr 561/2006, mis käsitleb teatavate autovedusid käsitlevate sotsiaalõigusnormide ühtlustamist, eelkõige kuna sellega tõstetakse liiklusohutust, parandatakse autojuhtide töötingimusi ja luuakse aus konkurents autoveo-ettevõtete vahel.

1.2 Komitee suhtub positiivselt komisjoni kavandatud juhikaardi ja juhiloa funktsioonide ühendamisse, millega tõstetaks ohutust ja vähendataks halduskoormust tingimusel, et see on praktikas rakendatav. See kehtib ka artiklis 6 ettenähtud võimaluse kohta, integreerida sõidumeerikud intelligentsetesse transpordisüsteemidesse, mis võimaldab intelligentsete transpordisüsteemide teiste rakenduste korral lihtsamat juurdepääsu sõidumeeriku registreeritud ja loodud andmetele.

1.3 Samuti nõustub komitee kõnealuses ettepanekus kavandatud kaugside võimaldamisega sõidumeeriku kaudu kontrollimise eesmärgil, nii et eeskirjadest kinni pidavad juhid peaksid läbima vähem sihipäraseid kontrolle.

1.4 Komitee võttis rahuloluga teadmiseks ettepanekus sisalduvad artiklid 7 kuni 16, mis käsitlevad tüübikinnitust. Komitee peab seda suurepäraseks näiteks sellest, kuidas selgelt ja täielikult valmistatakse ette ülesandeid, mida liikmesriigid peavad täitma Euroopa õigusaktidest lähtuvalt.

1.5 Artiklis 19 teeb komisjon ettepaneku lubada kogu Euroopas turujuurdepääsu veoettevõtjate valduses olevatele töökodadele digitaalsete sõidumeerikute paigaldamiseks ja kalibreerimiseks üksnes teiste ettevõtete sõidukitele, et vältida huvide konflikte, ilma nende eksisteerimist tõendamata. Viidates ettepaneku kulusid suurendavale mõjule tuleks selle piirangu suhtes, nagu märgitakse artikli lõikes 1, ka siin võib-olla igas liikmesriigis eraldi vastavasisuline otsus vastu võtta ning sõidumeerikute parandamise ja kalibreerimise kohta peaks vastavusgaranti väljastama sõltumatu sertifitseeritud asutus.

1.6 Vastutuse osas määruse rikkumise eest teeb komisjon ettepaneku panna see vastutus veoettevõtjale, võimalusega, et võib esitada tõendeid, mille kohaselt ei saa veoettevõtjat põhjendatult toimunud rikkumise eest vastutavaks pidada. Komitee arvates on tegu õiglase korraldusega.

1.7 Euroopa Majandus- ja Sotsiaalkomitee arvates tuleks määruse ja selle lisade tulevaste muutmiste korral kaasata töödesse määruse artiklis 40 nimetatud komitee ja sotsiaalpartnerid.

1.8 Komitee arvates võimaldab tulevane teabevahetus Euroopa satelliidi vahendusel võib-olla muid kontrollimehhanisme, mis on pikemas perspektiivis odavamad, usaldusväärsemad, võtavad vähem ruumi juhikabiinis ning muudavad samas ka kontrollimise lihtsamaks. Komitee kutsub komisjoni üles uurima, kas näiteks ei oleks võimalik saavutada digitaalsete sõidumeerikute eesmärkide puhul sama kõrget – või isegi kõrgemat – kvaliteeti, kasutades juba praegu paljudes veoautodes olemasolevatel pardaarvutitel sobivat tarkvara.

2. Sissejuhatus

2.1 19. juulil 2011 avaldas komisjon dokumendi „Ettepanek: Euroopa Parlamendi ja nõukogu määrus, millega muudetakse nõukogu määrust (EMÜ) nr 3821/85 autovedudel kasutatavate sõidumeerikute kohta ning Euroopa Parlamendi ja nõukogu määrust (EÜ) nr 561/2006” (KOM (2011)451 lõplik). Euroopa Parlament ja nõukogu otsustasid vastavalt Euroopa Liidu toimimise lepingu artiklile 304 konsulteerida selles küsimuses Euroopa Majandus- ja Sotsiaalkomiteega.

2.2 Komitee teeb seda meelsasti, kuna ta jagab komisjoni arvamust, et sõidumeerikute süsteemi tõhustamine ja selle kontrollimine on olulised alljärgnevatel põhjustel.

2.3 See tõstab liiklusohutust, kuna annab võimaluse parema ülevaate saamiseks autovedudel töötavate autojuhtide sõidu- ja puhkeaegadest.

2.4 See aitab kaasa autojuhtide töötingimuste parandamisele.

2.5 See aitaks luua autoveo-ettevõtete vahelise ausa konkurentsi.

2.6 Sõidumeerikute tasuvamaks muutmine on kooskõlas komisjoni autovedude turu edasise integreerimise strateegiaga ning autovedude turvalisemaks, tõhusamaks ja konkurentsivõimelisemaks muutmisega, nagu on sätestatud 28. märtsi 2011. aasta transpordipoliitika valges raamatus.

2.7 Praktikas kasutavad umbes 6 miljonit autojuhti veel kahte eri liiki sõidumeerikuid – enne 1. maid 2006 turule tulnud sõidukites kasutatakse veel alates 1985. aastat kasutusel olnud analoogsõidumeerikuid, samas kui pärast 1. maid 2006 turule tulnud sõidukid peavad olema varustatud digitaalsete sõidumeerikutega.

3. Üldised märkused komisjoni teatise kohta

3.1 Komitee tervitab üldiselt nõukogu määruse ettepanekut, millega muudetakse nõukogu määrust nr 3821/85 autovedudel kasutatavate sõidumeerikute kohta ning Euroopa Parlamendi ja nõukogu määrust (EÜ) nr 561/2006, mis käsitleb teatavate autovedusid käsitlevate sotsiaalõigusnormide ühtlustamist. Komitee väljendab eelkõige rahulolu dokumendi eesmärkidega – kuna määruste kavandatud muutmisega tõstetakse liiklusohutust, parandatakse autojuhtide töötingimusi ja luuakse aus konkurents autoveo-ettevõtete vahel.

3.2 Komisjon teeb muudetava määruse artiklis 27 ettepaneku ühendada omavahel juhikaardi ja juhiloa funktsioonid, mis tõstaks süsteemi ohutust ja vähendaks märkimisväärselt halduskoormust. Autojuhtidel oleks siis väiksem soodumus kasutada oma juhiluba pettusteks. Samaaegselt kõnealuse määruse ettepaneku vastuvõtmisega on kavas viia väikesed muudatused sisse juhiloa direktiivi (direktiiv 2006/126/EÜ). Komitee on sellega nõus tingimusel, et see on praktikas teostatav.

3.3 Komitee võttis rahuloluga teadmiseks ettepanekus sisalduvad artiklid 7 kuni 16, mis käsitlevad tüübikinnitust. Komitee peab seda suurepäraseks näiteks sellest, kuidas selgelt ja täielikult valmistatakse ette ülesandeid, mida liikmesriigid peavad täitma Euroopa õigusaktidest lähtuvalt.

4. Erimärkused

4.1 Määruse reguleerimisala (artikkel 3) osas mitte üksnes ei viidata sotsiaalõigusnorme sisaldava määruse (EÜ) nr 561/2006 kohaldamisalale, vaid lõikes 4 antakse liikmesriikidele ka võimalus nõuda sõidumeeriku paigaldamist kõikidele, st ka alla 3,5 tonni kaaluvatele sõidukitele. Komitee nõustub sellega.

4.2 Määruse ettepanek muudab võimalikuks sõidumeerikust edastatava kaugside kontrollimise eesmärgil, mis annab kontrolliasutustele mõningast esialgset teavet eeskirjadest kinnipidamise kohta, enne kui sõiduk teeäärseks kontrolliks peatatakse. Seda võimalust kasutades peavad eeskirjadest kinnipidavad autojuhid harvemini peatuma teeäärseteks sihipärasteks kontrollideks. Komitee nõustub selle, artiklis 5 sisalduva lähenemisega.

4.2.1 Komitee juhib tähelepanu tõsisele andmekaitse problemaatika, mida rõhutas Euroopa andmekaitseinspektor 6. oktoobril 2011 (EDPS/11/9), eelkõige küsimus, kuidas vältida eraelu puutumatust haavavaid meetmeid tööstuses seni kuni puuduvad üksikasjalikud eeskirjad juhi andmete kasutamise ja kogumise ning tehniliste spetsifikatsioonide ajakohastamise kohta.

4.3 kuud pärast kõnealuse määruse jõustumist hakkab toimuma täpse asukoha automaatne salvestamine ülemaailmse satelliitnavigatsioonisüsteemi abil. Komisjoni sõnul antakse selle sättega kontrolliasutustele rohkem teavet sotsiaalõigusnormidest kinnipidamise hindamiseks. See võimalus sisaldub artiklis 4. Euroopa Majandus- ja Sotsiaalkomitee kujutab ette, et seejuures etendab oma rolli ka komisjoniga koostööd tegev, artiklis 40 nimetatud komitee (komitee määruse (EL) nr 182/2011 tähenduses).

4.4 Komitee suhtub positiivselt artiklis 6 sisalduvasse võimalusse tagada digitaalse sõidumeeriku intelligentsetesse transpordisüsteemidesse integreerimine, misläbi on muudel intelligentsete transpordisüsteemide rakendustel lihtsam digitaalse sõidumeeriku salvestatud ja esitatud andmetele juurde pääseda.

4.5 Artiklis 19 soovib komisjon suurendada töökodade usaldusväärsust, tugevdades selleks töökodade heakskiitmise õigusraamistiku. Ühega neist ettepanekutest kaasneb see, et suuremad veoettevõtjad, kellel on endil töökojad digitaalsete sõidumeerikute parandamiseks ja kalibreerimiseks, ei saaks tuleviks enam teostada neid töid oma sõidukitel. Nii hoitaks ära võimalik huvide konflikt. Viidates ettepaneku kulusid suurendavale mõjule, tuleks selle piirangu kohta, nagu märgitakse artikli lõikes 1, võib-olla igas liikmesriigis eraldi vastavasisuline otsus vastu võtta ning sõidumeerikute parandamise ja kalibreerimise kohta peaks vastavusgarantii väljastama sõltumatu sertifitseeritud asutus.

4.6 Artiklis 29 pannakse veoettevõtjale vastutus määruse rikkumiste eest, mille panevad toime ettevõtte autojuhid, lisades võimaluse esitada tõendeid, mille kohaselt ei saa veoettevõtjat põhjendatult pidada vastutavaks toimunud rikkumise eest. Komitee toetab sellist vastutuse korraldust.

4.7 Komitee nõustub komisjoni ettepanekutega artiklite 30 kuni 36 kohta, milles käsitletakse juhikaartide ja salvestuslehtede kasutamist ning ka muid dokumente, mida autojuht peab kaasas kandma, ning kontrolliametnike koolitust. Just eelkõige viimast aspekti peab komitee positiivseks, kuna see võimaldab ELi õigusakte ühtlustatumat ja tõhusamat jõustamist.

4.8 Artiklis 37 esitab komisjon sanktsioone puudutavad sätted. Kolmandas lõikes märgib komisjon, et liikmesriikidele direktiivis 2009/5/EÜ sätestatud väga tõsiste rikkumiste eest määratavad sanktsioonid peavad olema liikmesriigis autovedude õigusaktide rikkumise eest määratavad kõrgeima kategooria sanktsioonid. Komitee nõustub komisjoni selle seisukohaga.

4.9 Artiklites 38 kuni 40 teeb komisjon ettepaneku, et lisa 1, 1B ja 2 kohandamine tehnika arenguga on komisjoni enda pädevuses. Euroopa Majandus- ja Sotsiaalkomitee pooldaks seda, kui ettepanekud kohandamisteks esitaks artiklis 40 nimetatud komitee ja et nimetatud komitee koosolekutele kutsutaks sotsiaalpartnerid.

4.10 Komitee suhtub positiivselt komisjoni artiklis 41 esitatud ettepanekusse sõidumeerikufoorumi loomiseks, kus oleks esindatud eksperdid nii liikmesriikidest kui ka AETRi riikidest. Selle eesmärk on ELi liikmesriikide ja AETRi osalusriikide asjaomaste õigusaktide ja tehnilise teostuse kooskõlastamine.

4.11 Kõnealuse ettepanekuga teeb komisjon sammu edasi juba kindlaksmääratud suunas, nimelt esitab ettepanekud digitaalse sõidumeeriku tehniliseks parandamiseks. Komiteel tekib küsimus, kas tulevane teabevahetus Euroopa satelliidi vahendusel ei muuda võimalikuks muid kontrollimehhanisme, mis on pikemas perspektiivis odavamad, usaldusväärsemad, võtavad vähem ruumi juhikabiinis ning muudavad samas ka kontrollimise lihtsamaks. Komitee teeb komisjonile ettepaneku uurida, kas näiteks ei oleks võimalik saavutada digitaalsete sõidumeerikute eesmärkide puhul sama kõrget – või isegi kõrgemat – kvaliteeti, kasutades juba praegu paljudes veoautodes olemasolevatel pardaarvutitel sobivat tarkvara. Komitee peab silmas kõigist õigusaktidest või ettevõtte juhtimisest tulenevate eri ülesannete üheaegset teostamist läbi veoautokabiinis asuva ühe aparaadi.

4.12 Näib, et määrus nr 561/2006, mis on sellisena otse kõigis liikmesriikides rakendatav ning millele lisanduvad veel kuus mitte-siduvat suunist (guidance notes) erinevate tõlgendamise punktide kohta (mis on koostatud kontrolliametkondade poolt ja nende jaoks) ei ole ikka veel kõrvaldanud kõiki erinevaid tõlgendusi kõnealuse määruse rakendamise kohta nende samade kontrolliametkondade poolt. Komitee soovitab kõrvaldada need erinevused eelistatult veel enne määruse jõustumist – mida ei ole oodata enne kahte aastat –, et kontrollide teostamisel saavutataks tõepoolest ühtlus.

4.13 Komiteel on veel kolm märkust, mis, tõsi küll, ei kuulu praegu muudetava kahe (millele hiljem lisandub ka veel kolmas) muudetava määruse teemaderingi, ent mida komitee arvates tuleks siiski käesolevas arvamuses mainida.

4.13.1 Kaalusensorite kasutuselevõtt võiks anda märku ülekoormusest, mis oleks nii vedaja kui kontrolliametkondade huvides.

4.13.2 Komitees on avaldatud arvamust, et digitaalne sõidumeerik võiks ülemaailmse satelliitnavigatsioonisüsteemi vahendusel registreerida ka teekonna algus- ja lõppkoha. See parandaks liikmesriikide kontrolli kabotaaži üle. Seejuures tuleks ka meenutada, et vastavalt 2011. aasta valgele raamatule tühistatakse alates 2014. aastast, kui mitte varem, kabotaažile kõik piirangud – millele komitee väljendab ka käesolevaga toetust.

4.13.3 Komitee on alati pooldanud eeskirjade ühtset rakendamist ja jõustamist piiriülestes vedudes. Nendel elementidel on oluline roll. Aus konkurents autoveo-ettevõtete vahel on võimalik üksnes siis, kui eeskirjad ja kontroll nende eeskirjade täitmise üle ELis toimivad ühel ja samal viisil. Kõnealused määruste ettepanekud – v.a käesolevas arvamuses tehtud üksikud kriitilised märkused – on hea näide ühtsuse saavutamisest. Komitee kutsub üles pöörama sellele tähelepanu ka edaspidi nii uute õigusaktide kavandamise kui ka olemasolevate muutmise juures.